b'\n_START_ARTICLE_\nMarko Breznik\n_START_SECTION_\n\xc5\xbdivljenjepis\n_START_PARAGRAPH_\nBreznik je leta 1947 diplomiral iz gradbeni\xc5\xa1tva na tehni\xc5\xa1ki fakulteti v Ljubljani in 1964 iz geologije na Fakulteti za naravoslovje in tehnologijo v Ljubljani, na kateri je 1972 tudi doktoriral. Leta 1980 je postal redni profesor na Fakulteti za gradbeni\xc5\xa1tvo in geodezijo v Ljubljani._NEWLINE_Marko Breznik je bil od leta 1947 do 1975 projektant pri Projektnem zavodu SRS, Hidroelektroprojektu, Projektivnem biroju gradbenega podjetja Tehnika ter raziskovalec na Geolo\xc5\xa1kem zavodu. Bil je glavni in\xc5\xbeenir pri raziskovalnih delih v Siriji in kot strokovnjak OZN na Kreti. Devet let je raziskoval podzemne vode v republiki Mali._NEWLINE_Breznik je kot raziskovalec deloval predvsem na mejnem podro\xc4\x8dju med geologijo in gradbeni\xc5\xa1tvom, kjer je prou\xc4\x8deval predvsem stabilnost in tesnitev tal pod dolinskimi pregradami ter izkori\xc5\xa1\xc4\x8danje in za\xc5\xa1\xc4\x8dito podzemnih vod. Objavil je preko 40 znanstvenih in strokovnih del tako doma kot v tujini.'